ვირჯინია მედიჩი

ვირჯინია დე’ მედიჩი (; დ. 29 მაისი, 1568 — გ. 15 იანვარი, 1615) — მედიჩის დინასტიის წარმომადგენელი. ტოსკანის ჰერცოგ კოზიმო I-ის ნაბოლარა ასული. ფერარას, მოდენასა და რეჯოს ჰერცოგინია 1597-1615 წლებში როგორც ჩეზარე დ’ესტეს მეუღლე და მისი ათი შვილის დედა. 

 ბიოგრაფია 
ვირჯინია დაიბადა 1568 წლის 29 მაისს ფლორენციაში. იგი იყო ტოსკანის ჰერცოგ კოზიმო I-ისა და მისი საყვარლის, კამილა მარტელის პირველი და უკანასკნელი არალეგიტიმური ქალიშვილი. მისი მშობლები მხოლოდ 1570 წელს შეუღლდგნენ, რის შემდეგაც მოხდა ვირჯინიას კოზიმოს ლეგიტიმურ შვილად ცნობა. ამ ყველაფრით დიდად უკმაყოფილონი იყვნენ ვირჯინიას ნახევარ-და-ძმები, რომლებიც კოზიმოს პირველი ცოლისგან ჰყავდა. როგორც ცნობილია, მას ამის გამო ძალიან რთული ბავშვობა ჰქონდა, ვინაიდან არისტოკრატებიცა და ნათესავებიც აიგნორებდნენ, დასცინოდნენ და არ იღებდნენ საზოგადოებაში, რის გამოც მისი ფსიქიკა ძალიან არასტაბილური გახდა. 

1574 წელს კოზიმო I გარდაიცვალა და ჰერცოგი ვირჯინიას ნახევარ-ძმა, ფრანჩესკო I გახდა, რომელმაც დედამისი კამილა მარტელი სამეფო კარიდან გააძევა და მონასტერში გამოკეტა. ამრიგად, სამეფო კარზე ექვსი წლის ვირჯინია სრულიად მარტო დარჩა.  

1581 წელს ფრანჩესკომ ვირჯინია მილანელ დიდგვაროვანზე, ფრანჩესკო სფორცაზე დანიშნა, თუმცა ნიშნობა ჩაიშალა, რადგანაც სფორცა პაპ გრიგოლ XIII-ის კურთხევით კარდინალი გახდა და უარი თქვა საერო ცხოვრებაზე. 

1586 წლის 6 თებერვალს იგი დააქორწინეს ალფონსო დ’ესტესა და ჯულია დელა როვერეს ვაჟზე — ჩეზარე დ’ესტეზე, რომელიც 1597 წლიდან გვევლინება ფერარას, მოდენასა და რეჯოს ჰერცოგად.

ამის შემდეგ ვირჯინია ქმართან ერთად ფერარაში დასახლდა და ტოსკანაში მხოლოდ რამდენჯერმეღა დაბრუნდა, კერძოდ თავისი ნახევარ-ძმის, ფერდინანდოსა და კრისტინა ლოთარინგიელის ქორწილში (1589) და მათი ვაჟის, კოზიმოს ნათლობაში (1592). 

1598 წელს ჩეზარემ ფერარას ტახტი დაკარგა, რის გამოც ის და ვირჯინია მოდენაში გადასახლდნენ. 

ქორწინებიდან მეათე წლისთავზე, ვირჯინიამ შეშლილობის ნიშნები აჩვენა, რაც სულ უფრო მძაფრდებოდა მის გარდაცვალებამდე. იგი 1615 წლის 15 იანვარს, 46 წლის ასაკში გარდაიცვალა. დაკრძალეს მოდენას საკათედრო ტაძარში. გავრცელებული ინფორმაციის თანახმად, იგი მისივე ქმარმა მოაწამვლინა, რომელსაც აღარ შეეძლო მისი შლეგური გამოხტომების ატანა. 

 შვილები 
 ჯულია (1588-1645), გარდაიცვალა გაუთხოვარი;
 ალფონსო III (1591-1644), მოდენას ჰერცოგი, ცოლად შეირთო იზაბელა სავოიელი, რომელთანაც შეეძინა შვილები;
 ლაურა (1594-1630), ლუიჯის ტყუპისცალი, ცოლად გაჰყვა მირანდოლას ჰერცოგ ალესანდრო I პიკოს, რომელთანაც შეეძინა შვილები;
 ლუიჯი (1594-1664), ლაურას ტყუპისცალი, საიმპერატორო არმიის გენერალი, გარდაიცვალა დაუქორწინებელი, მაგრამ ჰყავდა არალეგიტიმური შვილები;
 კატერინა (1595-1618), გარდაიცვალა გაუთხოვარი;
 ანჯელა (1597-1651), სანტა კიარას მონასტრის აბატისა;
 იპოლიტო (1599-1647), მალტის ორდენის დიდი მაგისტრი, გარდაიცვალა დაუქორწინებელი;
 ნიკოლო (1601-1640), საიმპერატორო არმიის კაპიტანი, ცოლად შეირთო სვევა დ'ავალო, თუმცა შვილები არ ჰყოლია;
 ბორსო (1605-1651), საიმპერატორო არმიის კოლონელი და ფრანგული არმიის გენერალი, ცოლად შეირთო თავისი ძმის, ლუიჯის უკანონო ასული იპოლიტა დ’ესტე, რომელთანაც შეეძინა შვილები;
 ფორესტო (1606-1639), საიმპერატორო არმიის კაპიტანი, გარდაიცვალა დაუქორწინებელი;

 ლიტერატურა 
 Marcello Vannucci, Le donne di casa Medici, Newton Compton Editori, Roma 1999, ristampato nel 2006 ISBN 88-541-0526-0

კატეგორია:დაბადებული 29 მაისი
კატეგორია:დაბადებული 1568
კატეგორია:გარდაცვლილი 15 იანვარი
კატეგორია:გარდაცვლილი 1615
კატეგორია:მედიჩები
კატეგორია:ფლორენციელები
კატეგორია:ფერარას ჰერცოგინიები
კატეგორია:მოდენის ჰერცოგინიები